I det følgende finner du tre rapporter fra INSEEC Business School, Paris:
Studieåret 2003-04:
Universitetet/byen:

Jeg hadde gjort meg noen tanker om hvordan jeg trodde et Fransk universitet ville være før jeg dro ned; veldig organisert og oversiktlig, samt høy grad av disiplin. Det motsatte viste seg å være tilfellet. Det hersket en total mangel på system og samsvar mellom f.eks. hvilke fag som vi kunne ta, både om de i det hele tatt var satt opp og om de ville kollidere med noen av de andre fagene vi skulle ta. Også informasjonsflyten var mangelfull; det hendte at læreren ikke kom til forelesning flere ganger av diverse grunner, forelesningssalene kunne være dobbelbooket osv. Men dette er ting som man lærer seg å leve med, i hvert fall når de til gjengjeld gir studentene stor fleksibilitet og frihet til å ta de fagene man vil, samt endre timeplanen underveis og lignende. Jeg vil fremheve Lucie Laureillard, Christa’s høyre hånd, hun holdt det hele sammen til tider og gjør en fremragende jobb.
Jeg kunne ikke vært mer fornøyd med byen. Den trenger vel ikke så mye forklaring. Må vel være en av verdens fineste byer og jeg er utrolig glad for at jeg fikk tilbringe så lang tid der. 

Studentmiljø:

Det var et veldig godt samhold mellom de internasjonale studentene. Gjennom begge semestrene var de fleste gode venner og det sosiale aspektet ved utvekslingsåret var upåklagelig. Noen ganger arrangerte noen av de franske studentene bowlingkvelder og lignende, samt at de var med på en del utflukter i regi av inseec (Lucie). Men da de gjerne var litt yngre enn de fleste av oss andre, samt at de gjerne har sine egne liv og sosiale kretser, ble det ofte til at vi på utveksling gjorde ting sammen. 

Var også regelmessige fester arrangert av flere studentorganisasjoner ved inseec, her ble man bedre kjent med franske studenter og de var veldig populære.

Semesterstart:

Som nevnt over, mye rot og slikt. Men vi lærte fort å være tålmodige og ting ordnet seg alltid. Veldig hyggelig med den offisielle åpningen av semesteret, hvor det var taler, champagne og kanapeer. De arrangerte også båtturer og andre utflukter i begynnelsen slik at vi skulle bli bedre kjent med hverandre.

Semesterslutt:

De hadde avskjedsmøter og andre ting som for eksempel utflukter for å ta farvel. Ellers sluttet vi med forelesninger i begynnelsen av mai. Det var ingen utdeling av vitnemål eller slikt da eksamenene ikke var ferdig sensurerte.

Eksamensperioder:

På høstsemesteret begynte vel eksamenene rundt 5.-10. desember og gikk til 19. synes jeg og huske.

I vår begynte de i april med et par fag, mens hoveddelen var spredt utover mai. 

Var også eksamener i noen fag midt i semesteret. 

Verdt å merke seg er at det var to typer kurs vi kunne ta: de sammen med franske studenter eller kurs satt opp spesielt for de internasjonale studentene. Når det gjaldt sistnevnte fikk vi bestemme mer eller mindre selv når vi skulle ha de enkelte eksamener og lærerne var utrolig fleksible med alt. Kursene med de franske studentene var annerledes. Selv om lærerne kunne være de samme, var det ofte lite rom for endringer, forståelig nok ettersom klassene er mye større og eksamener og slikt var bestemt av andre enn læreren.
Fagene jeg tok.
- Høstsemester:

Western European economics and political systems – 5

Tok for seg de økonomiske og politiske systemene til Tyskland, Frankrike, Storbritannia, Italia og Spania fra andre verdenskrig og opp til nå. Et av de mest interessante fagene jeg hadde, og læreren var utrolig flink. 
Doing business in Europe – 5

Hvordan starte et selskap i Europa, vi lagde en business plan for et selskap og han foreleste også om personalpolitikk og organisasjonsteori. Læreren hadde lang erfaring og hadde mye interessant å komme med. 

Corporate Finance – 5

Egentlig grunnleggende finans, men det blir mer fokus på USA og de reglene som gjelder der. God foreleser som gjorde faget interessant. Noe overlapping.

Strategic Marketing – 5

En lærer med lang erfaring som foreleste om hvordan store bedrifter skal lykkes med markedsføring. Utførte en omfattende case-study av DuPont, med presentasjon for klassen. Interessant og liten grad av overlapping.
French Culture – 5

Lucie tok oss med på 8-10 utflukter/opplevelser, som f.eks. Versailles, Loire Valley, Vinsmakingskurs, Fransk matlaging og forskjellige promenader i diverse områder av Paris med guide. Meget interessant og absolutt ingen overlapping overhodet! Skrev en rapport om noe vi hadde sett/opplevd på slutten. 

Consumer behaviour – 3 ECTS

Videreføring av den konsumentadferd vi lærte om i marketsføringskurset ved hio. Noe overlapping, men ikke mye. Greit nivå.

E-Commerce – 3
Om internett og hvordan bedrifter kan gjøre suksess der. Avsluttet med en omfattende analyse av Amazon.com og Barnes&Noble.com og hvordan de klarte å lansere sine internettsider. Interessant og ingen overlapping. 
French Language – 4

Vanlig språkundervisning. Ble noe amputeret da læreren ikke kunne noe engelsk. Hun fikk problemer når hun skulle forklare ting som klassen ikke skjønte. 
- Vårsemesteret
Strategic Management – 5

Et av de mest interessante kursene. Handlet om internasjonal forretningsdrift hovedsakelig og strategier bedrifter utvikler. Hvordan skal man internasjonalisere en bedrift og slikt. Stor arbeidsmengde med ukentlige innleveringer og stort avsluttende prosjekt og quiz. Null overlapping.

International Financial Markets – 5

Et finanskurs på høyere nivå. Mye om opsjoner og (stats)obligasjoner; verdivurdering og strategier. Interessant, men læreren var utrolig dårlig pedagogisk sett, noe vi reagerte på og skrev brev til skolen om. 

Management Science – 5

Matematisk/statistisk måte og løse ledelsesproblemer på. Mye modeller for køståing, bestilling av varer, transport av produkter osv. Ganske interessant. Ingen overlapping.

The Making of French Identity – 5

Historien om Frankrike. Flere presentasjoner hver uke, hvor diverse tema ble tatt opp som f.eks. business i Frankrike og sammenligninger mellom alle mulige land og Frankrike. Interessant, men tørr foreleser.

International Business law – 3

Lærte om WTO, GATT, IMF, NAFTA med flere. Hvordan virker de inn på bedrifter og stater som skal handle internasjonalt. Interessant nok, men læreren la opp forelesningene på den måten at han satt på en stol i 3 timer og snakket uten noen visuelle hjelpemidler, lærebok eller utdelte kopier. Men det var ok. Ingen overlapping.

International Economics – 3

Meget interessant kurs med fokus på handelsbarrierer og deres effekt på økonomien. USA, Mexico og Japan var mye omtalt. Relatert til faktiske hendelser i økonomien. Bretton-Woods exchange rate system, mexico’s økonomiske problemer og Kairetsu systemene i Japan for å nevne noen.

Cross Cultural Management – 3

Lærte om akkurat det. Hvordan er bedrifter i andre kulturer, og hva må man være oppmerksom på når det gjelder kulturforskjeller. Interessant kurs og har ikke hatt noe lignende.

Public Speaking – 1

Veldig lite kurs, men ubetalelig lærdom: hvordan snakke foran forsamlinger. Hvilke teknikker kan hjelpe deg osv. Holdt en tale hver time. Veldig lærerikt, anbefales til de som reiser senere.

French Language – 4


Neste nivå av fransk undervisning. Samme lærer..

Sum ECTS credits: 35+34 = 69

Vi skrev jo også en thesis, men vi fikk ikke noe credit for den så vidt jeg vet. Men det var oppe til diskusjon så vi får se.

Boforhold:

Jeg bodde på cite og det kan jeg anbefale på det varmeste til alle. Kontakt Maison de Norvege. Det koster mellom 300-400 euro. Men man får bostøtte på ca 80 euro (det gjelder ”uansett” hvor du bor, sørg for å få kontrakt).
Jeg vil på alle måter anbefale andre studenter å reise hit, en fantastisk by å bli kjent med hvor man ikke kjeder seg et eneste sekund.
Trond Eilertsen 

☺

Vårsemesteret  2003. 

Skolen

Sammen med de andre internasjonale studentene, utenom amerikanerne, tilhørte vi INSEEC Institute. Skolen er privateid hvor de franske studentene må betale høy studentavgift. Det faglige nivået er høyt, men ikke uoverkommelig. Det samme gjelder for MBA Institute som er en amerikansk/fransk skole hvor de amerikanske studentene hører inn under. Alle skolene deler lokaler og i stor grad også lærere. Studentene ved skolen var rundt 20 år, de internasjonale noe eldre. Vi fra Skandinavia utgjorde de eldste. 

I de første ukene kan skolen fremstå som et veldig forvirrende sted, både når det gjelder å finne ut hvordan skolen er organisert og finne fram til hvilke fag man skal ta. Man må bare ta tiden til hjelp og ikke minst spørre seg fram.

Vi valgte fag fra både Inseec og MBA. I tillegg var det anledning til å velge fag fra en annen linje som var mer rettet mot markedsføring. Fagene måtte til sammen utgjøre 30 ECTS, og det var viktig at vi på forhånd avklarte med lærerne på HIO om fagene kunne godkjennes for vår utdannelse.

Fagene 

Intercultural management (4 ECTS) var det eneste faget vi tok på INSEEC. Det hørte inn under andre studieår. Faget dreide seg om å øke forståelse av ulike kulturer i forretningssammenheng. Det var et interessant fag, med forelesninger i grupper på 30-40 studenter. Dessverre var foreleseren stadig syk, så utbyttet av faget ble nok dårligere enn forventet. Karakter ble gitt på grunnlag av en to timers skriftlig eksamen ved forelesningsrekkens slutt. 

Corporate ethics and responsibility (5 ECTS) var et fag på MBAs fjerde studieår. Det handlet om bærekraftig utvikling og etiske sider i næringslivet, som for eksempel arbeidsforhold, barnearbeid og i hvilken utstrekning selger kan holdes ansvarlig for produsenters forhold. Undervisningen besto i diskusjon rundt ulike etiske problemstillinger. Vi så dessuten film og hadde eksterne personer fra arbeidslivet som fortalte om sine erfaringer. Karakter i faget ble gitt på bakgrunn av deltakelse, en individuell innleveringsoppgave, et gruppearbeid med presentasjon og innlevering. Et interessant fag å ha med seg.  

International business law (3 ECTS) hørte også inn under fjerde studieår på MBA. Det var nærmest et innføringskurs i internasjonal rett for næringslivet med innlevering til nesten hver forelesning med forslag til løsning av case. Undervisningen dreide seg mest rundt disse casene. Karakter ble gitt på bakgrunn av innleveringene, deltakelse og en to timers skriftlig eksamen. Faget var litt vanskelig da vi ikke hadde lærebok, og vanskelig tilgang på kilder til løsing av innleveringsoppgavene.

Western european economic systems and social principles (5 ECTS) var et fag på MBAs tredje studieår. Det tok for seg det økonomiske og velferdsmessige systemet i de fem største landene i Europa, -Tyskland, Frankrike, England, Italia og Spania. Faget var krevende da vi måtte sette oss inn i tre ulike presentasjoner fra hvert land (forelesningsnotater, rapporter fra OECD foruten artikler fra media (The Economist) og pensumbok) og vurdere hvorvidt det har utviklet seg en felles europeisk modell. Karakter i dette faget ble gitt på bakgrunn av mid-term og final exam, begge skriftlige og på to timer. Et interessant fag, med en streng, men dyktig foreleser.  

French language (4 ECTS). Etter en test ved studiestart ble studentene delt inn i fem grupper for franskundervisning. Vi hadde en del grammatikk, men mest konversasjon og trening av forståelse. Karakter ble gitt etter vurdering av deltakelse, ryddighet, innleveringsoppgaver, en muntlig og en skriftlig eksamen. 

French culture (4 ECTS) var ikke et fag med undervisning, men vi måtte velge åtte aktiviteter som vi deltok på. De fleste aktivitetene måtte vi betale for, mens noen var gratis. Aktivitetene var mye forskjellig, bl.a. ulike museumsbesøk, besøk i nasjonalforsamlingen, byvandring, fransk vise-sangkveld, kurs i vinsmaking, fransk matlaging, heldagsutflukt med franske studenter og tur til Bordeaux. For å få karakter i dette faget måtte vi skrive en fem siders oppgave fra en av ”våre” aktiviteter, med bakgrunnsstoff. Veldig morsomt fag!

Making french identity (5 ECTS) Dette faget var et historiefag med forelesninger og museumsbeøk (andre museer enn i ”French Culture-faget”). Det tok for seg fransk historie fra de første funn av bosetning frem til dagens samfunn. Det ble en ganske overfladisk gjennomgang av historien ettersom temaet var så omfattende. Karakter ble gitt på bakgrunn av en ti siders innleveringsoppgave med selvvalgt tema fra fransk historie og en forberedt skriftlig prøve. 

Det å studere ved Inseec/MBA Institute skilte seg ganske mye ut fra studier ved HiO. Vi hadde ikke lærebok i de fleste fagene, men man måtte ta notater i timene, som var pensum. Timene var på 90 minutter med 15 minutters pause mellom. Det var krevende i begynnelsen. Ellers var klassesituasjonen mer likt videregående, eller til og med ungdomsskole i Norge, med mye snakk blant studentene i timene, med påfølgende utkastelse fra timen fra noen av lærerne. Det samme dersom man kom for sent til timen. Alle foreleserne som underviste på engelsk var amerikanere, med unntak av han som foreleste ”Making french identity”.  

Skolen hadde verken lesesal, bibliotek eller kantine. Det var flere kafeer i nærheten av skolen dit mange gikk. Når vi skulle finne stoff til oppgaver, brukte vi internett, ettersom bibliotekene i byen stort sett bare hadde litteratur på fransk. Det var flere datarom på skolen.

Boforhold
Da vi ankom Paris hadde vi ikke funnet leilighet på forhånd. Av papirer vi hadde blitt tilsendt fra Inseec, sto det at skolen ville være behjelpelig med å skaffe leilighet. Den hjelpen vi fikk var minimal. 

Utleiere i Paris vil vanligvis ikke leie ut til studenter for en så kort periode som vi ønsket. Vi fant derfor ut at det lureste var å oppsøke de ulike kirkene (den svenske, den danske, den amerikanske osv). På tavlene der hang det oppslag om utleieleiligheter til studenter. Det tok fem dager ifra vi ankom Paris til at vi hadde fått leilighet.

Leiligheten vi fikk igjennom den svenske kirken var en stor leilighet med tre soverom. Husleien var 420 Euro i mnd pr rom, noe som er rimelig når man tar i betraktning at leiligheten var stor, møblert og lå i et trygt område av byen. Utgifter til vann, gass og strøm kom i tillegg, men utgjorde ikke mer enn ca 150 Euro pr person fordelt over 5 måneder.

Huseieren var veldig påpasselig med at leiekontrakten skulle være i orden, noe som er veldig viktig å ha dersom man skal søke om bostøtte fra den franske stat. 

Det kan være lurt å ikke skaffe seg bosted i 19. og 20. arrondissement da dette er bydeler hvor det ikke er særlig trygt å gå alene om kvelden.

CAF

Fra den franske stat kan man søke om bostøtte. Det kan være litt kronglete med å få søknaden i orden, men det lønner seg helt klart. De viktigste kriteriene for å kunne søke om støtte, er at man har en ordentlig husleiekontrakt og fransk bankkonto.

Bank

Ikke alle bankene gir deg automatisk konto. Noen krever en del papirer. Vi gikk til Societe Generale hvor vi fikk konto nærmest på dagen. Det eneste de spurte etter der var passet og adressen. 

Prisnivå

Det er ikke billig å bo i Paris, prisene er omtrent som i Norge. Det finnes enkelte billige matbutikker, men som oftest har de ikke det store utvalget. I de litt dyrere er prisene omtrent som i Norge, men utvalget er mye større. Det samme gjelder klær.  Det lureste er å få med seg salgsperiodene og tilbudene. Drosje er det rimelig å ta i Paris, sammenlignet med Norge. 

Alkohol, spesielt vin, er også rimelig. 

Barene stenger vanligvis kl 0200, mens nattklubbene holder åpent til kl. 0500. På nattklubbene må man som regel betale en noe høy inngangspris, men som oftest får man drikke inkludert i billetten. 

Månedsbillett for metro, buss og tog (Carte Orange) koster 46 Euro for 2 soner. 

Det kan være lurt å skaffe seg fransk telefonnummer til mobil og da kontantkort. Vi kjøpte det hos en av mange telefonforhandlere, SFR, hvor vi betalte 30 Euro for simkort og telefonnummer med 12.5 minutter ringetid inkludert. 

Språk

Har man ingen eller liten kunnskap om det franske språk før man ankommer til Paris, vil man som regel ikke kunne så veldig mye mer når man forlater Paris, om man da ikke har gjort en innsats selv.

Alle studentene på skolen behersker engelsk, språket mellom de internasjonale studentene går som regel på engelsk, i de fleste butikkene forstår man engelsk. Det er veldig lett å ty til engelsk om man ikke føler seg så stødig i fransk. 

Sosialt

Den sosiale delen er en viktig del av hele oppholdet. Skolene arrangerer noen få felles aktiviteter i tillegg til de aktivitetene man deltar på igjennom faget ”French culture”, resten må man ordne selv.

De internasjonale studentene kom ifra hele verden, selv om den største gruppen utgjorde amerikanere. Totalt var vi vel nærmere 50 utvekslingsstudenter som hadde det mye moro sammen. 

Annet

Frankrike er veldig byråkratisk, ting tar tid. Er man bare litt tålmodig ordner det meste seg etter hvert, og med et smil og litt høflighet kommer man langt i Paris. Spesielt viktig er dette i møte med det offentlige.

Bente K. Wangen og Vera C. Grønseth
(Offentlig Styring)

☺

Vårsemesteret 2003
Jeg var så heldig at jeg fikk utveksling fra internasjonalisertings studiet på HiO til Inseec i Paris. Inseec er en privat business skole for velstående elever fra 19 år. Skolen er relativt liten (mindre enn 1000 studenter) med mange innleide forelesere fra næringslivet. Kvaliteten på forelesningene opplevde jeg  stort sett som høy. Skolen er delt inn i tre avdelinger. Vi norske studentene valgte fag på Inseec og MBA Institute. Det er vanselig å skille disse to avdelingene, men MBA Institute har flere fag som blir undervist på engelsk enn Inseec siden den har et nært samarbeid med flere universiteter i USA og har mange årlige amerikanske utvekslingsstudenter. 

Negativt med skolen er at det ikke finnes bibliotek eller lesesal som kan forklares med at de franske studentene bruker den meste av tiden på forelesninger og ikke selvstudium. Disse negative sidene kan oppveies med at skolen ligger langs den fine elva St. Martin og at det derfor er nok av uteplass å boltre seg på. Skolen har også en koselig studentcafe hvor det er store muligheter for å sosialisere seg med både franske og utenlandske studenter. 

Jeg prøvde så godt jeg kunne å velge kurs som omfattet studiekravene mine fra HiO (internasjonalisering-studiet) og endte opp med disse:
· International Business Law: 

4. år på MBA Institute. 24 undervisningstimer. 4 credits. Avsluttende eksamen med hjelpemidler. Amerikansk foreleser som var dyktig, men med en ensformig undervisningsmetode hvor han satt og snakket hele forelesningen uten noen hjelpemidler.

· Cases in Financial Decision making:

40 undervisningstimer. 5 credits. Det fantes flere liknende kurs på skolen, men dette kurset var skreddersydd de amerikanske utvekslingsstudentene på MBA Institute. Amerikansk foreleser som krevde innlevering av case besvarelser hver uke og stor aktivitet i forelesningene. Et tøft kurs som krever mye mer forkunnskaper i finans enn det som gis på Øk.ad. i Norge.. 

· International Marketing:

4. år MBA Institute. 24 undervisningstimer. 4 credits. Artig kurs med bra Japansk/Amerikansk foreleser. 2 foredrag i grupper og en individuell ”multiple choice” eksamen. 

· Western European Economical and Political systems and Social policies:

3. år MBA Institute. ca. 50 undervisningstimer, men bare 5 credits. Krevende kurs hvor du går i dybden i de økonomiske, politiske og sosiale systemene i de vesteuropeiske landene i tidsrommet fra krigen og frem til i dag. 2 eksamener.

· French Culture: Fag tilrettelagt for utvekslingsstudenter. 4 credits. Sosiale aktiviteter som museer, sightseeing, vinsmaking og matlaging. Karakteren er basert på oppmøte og en skriftlig oppgave om en av aktivitetene. 
· French: Franskundervising for utvekslingsstudenter som var delt inn i 5 nivåer etter hvor gode forkunnskaper du hadde. 
Etter det vi erfarte endrer kursene seg for hvert år, og det er ikke engang sikkert at du blir tilbudt de kursene som vi ble tilbudt i år. Før man bestemmer seg for kurs er det viktig å prøve seg fram ved å gå på forskjellige forelesninger de første ukene.

At Inseec ligger i Paris er selvfølgelig et kapittel for seg selv. Jeg har aldri opplevd en by som har så mye å by på; yrende folkeliv med alle eksotiske folkeslag man kan tenke seg, et uendelig antall koselige cafeer og restauranter det ikke går an å gå forbi uten å ta et besøk, og selvfølgelig en utrolig vakker og velholdt arkitektur.  Det var noe helt spesielt å kunne få bo i denne byen og tilstadighet utforske nye spennende steder og bydeler som du ikke engang hadde hørt om. 

Når det gjelder å finne bolig i Paris, anbefaler jeg å gå til de internasjonale kirkene i byen. Jeg selv fant min leielighet i en annonse utenfor den amerikanske kirke etter å ha ringt på hundrevis av annonser i diverse aviser i en hel uke. I starten var mitt ønske å bo i nærheten av skolen, dvs distrikt 19 og 20 i Paris. Dette anbefales ikke! Dette er områdene i Paris med størst andel innvandrere og kriminalitet.  

Flere detaljer om skolen og om det praktiske ved å leve i Paris blir sendt fra Inseec til de studentene som får lov til å dra.

Lykke til!

Ingrid Dynna
